राज़ (2002 फ़िल्म)
राज़ वर्ष 2002 में बनी हिन्दी भाषा की हाॅर्रर फिल्म है, जिसका निर्देशन विक्रम भट्ट, तथा निर्माण मुकेश भट्ट, कुमार एस. तौरानी और रमेश एस. तौरानी ने किया है। फ़िल्म में कलाकार डीनो मोरिया तथा बिपाशा बसु एक युवा दंपत्ति की भूमिका निभाते हैं जो अपने टूटते वैवाहिक जीवन को संभालने के लिए ऊटी आते हैं। मगर जल्द ही नायिका को यह एहसास होता है कि उनके इस नए घर में एक प्रेतात्मा का भी वास है। उसकी पत्नी संजना समझ जाती है कि वह आत्मा उसके पति को ले जाना चाहती है। फ़िल्म को अनाधिकारिक रूप से हालीवुड फ़िल्म "व्हाट लाईज बिनीथ" का हिन्दी संस्करण माना जाता है । यह देवदास के बाद वर्ष 2002 की सबसे ज्यादा कमाई करने वाली फिल्म थी, और राज़ श्रृंखला में पहली फिल्म थी। बिपाशा बसु को फ़िल्मफ़ेयर सर्वश्रेष्ठ अभिनेत्री पुरस्कार के लिए नामित किया गया था और कई प्रमुख पुरस्कार उन्होंने जीते। नदीम-श्रवण के संगीत से उन्हें कई नामांकन और पुरस्कार अर्जित हुए। फिल्म के लिए अगली कड़ी राज़ : दि मिस्ट्री कन्टिन्युज के शीर्षक के तहत 2009 में जारी की गई थी। फिर राज़ 3 नाम से श्रृंखला की तीसरी किस्त 7 सितंबर 2012 को रिलीज़ हुई थी। चौथी फिल्म, राज़: रीबूट, हाल ही में 16 सितंबर, 2016 को रिलीज हुई है।